סיור ברמת הגולן לאחר מלחמת יום הכיפורים. משמאל: צביקה מלחין, שמוליק גורן, ג'ק צביה, מוסה עטאר-קצין מ-504, ‏1973
**צבי מלחין** / **פיטר מילכמן** (21 במאי 1927 – 1 במרץ 2005) היה לוחם במוסד למודיעין ולתפקידים מיוחדים ולאחר מכן צייר נודע בניו יורק. התפרסם בין השאר בזכות תפקידו במבצע חטיפתו של אדולף אייכמן והבאתו למשפט בישראל.

ביוגרפיה
--------

מתוך תיק הדפסים (1991) של מלחין שנוצר על-פי הציורים שיצר בעת מבצע לכידת אייכמן. אוסף סדנת ההדפס ירושלים
תמונה זו מוצגת בוויקיפדיה בשימוש הוגן.  
נשמח להחליפה בתמונה חופשית.
מלחין נולד בפילגרמסהיין (Pilgramshain) שבגרמניה (כיום זולקייבקה (Zolkiewka) שבפולין). ב-1934 הוא ומשפחתו עלו ארצה בבריחתם מהעלייה הגואה באנטישמיות בפולין. אחותו פרומה ושלושת ילדיה, וכן 150 קרובי משפחה אחרים של מלחין, נספו בשואה.

בגיל 12 הצטרף ל"הגנה" ואחר כך הצטרף לצה"ל כמומחה חבלה וחומרי נפץ.

הוא שירת 27 שנים בארגוני הביון של ישראל - שירות הביטחון הכללי והמוסד למודיעין ולתפקידים מיוחדים. שימש מפקד יחידת קולוסוס שביצעה מבצעים מיוחדים באירופה. כמפקד המבצעים נטל חלק במספר רב של פעולות חשאיות והנהיג מספר פעולות שזכו לתהילה רבה. היה שותף לחשיפת המרגל הסובייטי ישראל בר (ביחד עם השב"כ) וכן הנהיג מבצע נגד מדענים נאצים שסייעו למצרים לפתח נשק נגד ישראל אחרי מלחמת העולם השנייה. זכה בשני פרסי ביטחון ישראל (האחד ב-1966 כחבר בצוות של יחידת קולוסוס והשב"כ).

המבצע המפורסם ביותר שמלחין השתתף בו התרחש ב-11 במאי 1960. במבצע זה מלחין, רפי איתן, צייד הנאצים משה תבור ומספר סוכני מוסד אחרים - תחת פיקודו הישיר של איסר הראל, נסעו לארגנטינה ושם לכדו את אדולף אייכמן, "התליין הראשי" של המשטר הנאצי.

באמצעות ערנותה של הקהילה היהודית בארגנטינה ועזרה ממקור חסוי בגרמניה הצליח "המוסד" לגלות את מקום הימצאו של אייכמן, ראש המדור היהודי באס אס, איש הביצוע בארגון השמדת יהודי אירופה ואחד מהוגי הפתרון הסופי, שהצליח להימלט ולהיעלם בתום מלחמת העולם השנייה למשך חמש עשרה שנה. אייכמן נלכד בפעולה של "המוסד" בפיקודו האישי של איסר הראל בשטח. צבי מלחין הוא שביצע את החטיפה בפועל. הוא קרא לו "רק רגע", לכאורה כדי לשאול אותו שאלה, ואז הפיל אותו אל הקרקע והתגלגל עמו אל תעלה בשולי הדרך. הוא נאבק עם אייכמן, ואז גרר אותו למכונית שבה חיכו לו סוכני "המוסד".

ב-1976 פרש מלחין מהמוסד ופנה לעסקים אזרחיים. הוא שינה את שמו לפטר מלקין והקדיש את זמנו לציור, מקצוע שהיה הכיסוי שלו בעת שירותו במוסד.

בנוסף, פרסם שישה ספרים ושימש כיועץ פרטי בינלאומי למלחמה בטרור.

מלחין בילה את שנותיו האחרונות בניו יורק. גופתו הובאה לקבורה בישראל, בבית העלמין קריית שאול. הוא הותיר אחריו אישה וארבעה ילדים.

מבצע פינאלה
-----------

 ערך מורחב – **מבצע פינאלה**  

בשנת 2018, יצא בנטפליקס הסרט מבצע פינאלה המספר את סיפור לכידתו של אדולף אייכמן. תסריט הסרט מתבסס על חומרים שונים כולל הספר "אייכמן בידיי", האוטוביוגרפיה של מלחין, שסיפק את בסיס הסיפור לסרט. הצילומים החלו בארגנטינה באוקטובר 2017 והסרט יצא לאקרנים בארצות הברית ב-29 באוגוסט 2018 וזכה לביקורות מעורבות מהמבקרים. את מלחין, גילם השחקן אוסקר אייזק.

קישורים חיצוניים
----------------

ויקישיתוף מדיה וקבצים בנושא **צבי מלחין** בוויקישיתוף
* צבי מלחין, ברשת החברתית פייסבוק
* צבי מלחין, באתר "Find a Grave" (באנגלית)
* הספרים של צבי מלחין, באתר "סימניה"
* אורי דן, המלחין שנדם, באתר nrg‏, 3 במרץ 2005.
* מיכל דניאל, "אמא, תפסתי את אייכמן", באתר ynet, 27 במאי 2003.
* מנחם רהט ובעז גאון, ארה"ב, נפטר הסוכן שלכד את אייכמן בידיו, באתר nrg‏, 3 במרץ 2005.
* סוכן המוסד שלכד את אייכמן, הספד (באנגלית) בעיתון The Independent
* יוסי מלמן, המבצע הפרטי והמוטרף לחטיפת יוזף מנגלה, סופהשבוע, 10 בדצמבר 2013.
* דנה ירקצי‏, "השיחות עם אייכמן גרמו לאבא להבין שאין מפלצות, רק אנשים בינוניים", באתר וואלה!‏, 21 באפריל 2020

הערות שוליים
------------

1. ↑  "How true is 'Operation Finale'? Director Chris Weitz talks us through the required changes". *Metro US* (באנגלית). 2018-08-30. נבדק ב-2018-08-31.
2. ↑  "What 'Operation Finale' gets wrong about the hunt for Nazi monster Adolf Eichmann". *The Washington Post*. 30 באוגוסט 2018. נבדק ב-4 בספטמבר 2018. `{{cite news}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 274708
* NLI: 987007520899105171
* BnF: cb12067263t (data)
* GND: 118947818
* ISNI: 0000 0001 1619 1815
* LCCN: n88219135
* NKC: xx0031598
* NTA: 075176696
* RERO: 02-A000109772
* RKD: 272003
* SNAC: w6r52q6h
* SUDOC: 028941047
* VIAF: 35255839
* WorldCat: lccn-n88219135

 |